ddrg/super_eurlex huggingface dataset:
Virallinen lehti nro C 076 , 11/03/1998 s. 0063



KIRJALLINEN KYSYMYS E-1938/97 komissiolle esittäjä(t): Riccardo Nencini (PSE) (4. kesäkuuta 1997) Aihe: Benninger-yrityksen (Campi Bisenzio-Firenze) mahdollinen siirtäminen Vuonna 1995 Benninger sai Brite- ja Thermie-ohjelmista rahoitusta kaikkiaan 550 000 000 liiraa (¨cratore doppio¨-hanke), ja tällä hetkellä ovat käynnissä neuvottelut paikallisviranomaisten kanssa julkisen rahoituksen saamiseksi ammatilliseen koulutukseen. Viime huhtikuussa yritys ilmoitti haluavansa siirtää neljä viidesosaa tuotannostaan Saksaan ja Sveitsiin (joka ei ole unionin jäsenvaltio) lokakuuhun 1997 mennessä. Tämän siirtämisen syyt ovat käsittämättömiä, ja seurauksena on sekä työllisyyden aleneminen että alaan liittyvän muun toiminnan väheneminen. Voiko komissio puuttua asiaan ottaen huomioon yrityksen unionilta jo saaman rahoituksen sen Italian toimintoja varten? Komission jäsenen Pádraig Flynnin komission puolesta antama vastaus (5. syyskuuta 1997) Komissio haluaa huomauttaa arvoisalle parlamentin jäsenelle, että vastuu erityisten koulutushankkeiden ja työvoiman kehityshankkeiden valinnasta ja täytäntöönpanosta kuuluu jäsenvaltioiden viranomaisille. Komissio ei muutenkaan voi ottaa kantaa päätöksiin, joita yksityisyritysten johtoelimet tekevät taloudellisten perusteiden pohjalta. Jäsenvaltioiden joukkovähentämistä koskevan lainsäädännön lähentämisestä annetut direktiivit 75/129/ETY ((EYVL L 48, 22.2.1975. )) ja 92/56/EY ((EYVL L 245, 26.8.1992. )) on jo saatettu osaksi Italian kansallista lainsäädäntöä. Asianomaisten työntekijöiden täytyy tarvittaessa puolustaa oikeuksiaan ja vedota kansallisiin tuomioistuimiin. Brite-ohjelman osalta täytyy todeta, että kyseinen yritys kuului tutkimusyhteenliittymään, joka sai ohjelmasta rahoitusta teknologian tutkimustyöhön vuosina 1991-1994. Vuoden 1994 jälkeen edellä mainittu yhteenliittymä ei ole saanut ohjelmasta rahoitusta. Thermie-ohjelman osalta komissio haluaa vakuuttaa arvoisalle parlamentin jäsenelle, että kyseinen yritys on, yhteistyössä muiden yritysten kanssa, jättänyt tukihakemuksen innovatiivisesta energiansäästöhankkeesta Ranskan ja Italian tekstiilialalla. Komissio neuvottelee tällä hetkellä hankkeen toteuttamista varten tarvittavista teknisistä ja rahoituksellisista yksityiskohtaisista säännöistä. Komissio voi Thermie-ohjelman puitteissa myöntää taloudellista tukea hankkeille, jotka toteutetaan yhteisössä, niissä assosioituneissa maissa, jotka osallistuvat ohjelman rahoitukseen, ja kolmansissa maissa silloin, kun tuki auttaa toteuttamaan ohjelman tavoitteita ja noudattaa molemminpuolisen hyödyn periaatetta. Komissio ei näin ollen voi puuttua kyseiseen tapaukseen, paitsi jos voidaan osoittaa, että yllämainittujen direktiivien saattamisessa osaksi kansallista lainsäädäntöä on esiintynyt ongelmia.
Virallinen lehti nro C 076 , 11/03/1998 s. 0124



KIRJALLINEN KYSYMYS E-2541/97 komissiolle esittäjä(t): Hiltrud Breyer (V) (24. heinäkuuta 1997) Aihe: Geneettisesti muunnettujen organismien tarkoituksellista levittämistä koskevia yksinkertaistettuja menettelyitä koskeva päätös 94/730/EY - täytäntöönpano jäsenvaltioissa Koska en ole tyytyväinen kirjalliseen kysymykseen E-2405/96 ((EYVL C 96, 24.3.1997, s. 9. )) saamaani vastaukseen enkä siihen tehtyyn täydennykseen ((EYVL C 60, 25.2.1998, s. 5. )), esitän kysymykseni uudelleen. Voidaanko päätöstä 94/730/EY ((EYVL L 292, 12.11.1994, s. 31. )) soveltaa myös sellaisissa jäsenvaltiossa, jotka eivät ole tai ovat vain puutteellisesti täytäntöönpanneet levittämistä koskevan direktiivin 90/220/ETY ((EYVL L 117, 8.5.1990, s. 1 )), tai sellaisissa jäsenvaltioissa, joita vastaan on nostettu kanne puutteellisen täytäntöönpanon vuoksi? Jos näin on, miten direktiivin 90/220/ETY täytäntöönpanematta jätetyt artiklat ja velvoitteet voivat yksinkertaisesti kumoutua? Jos näin on, miten varmistetaan ehdollisten artiklojen täytäntöönpano? Komission jäsenen Jacques Santerin komission puolesta antama yhteinen vastaus kirjallisiin kysymyksiin E-2535/97, E-2536/97, E-2537/97, E-2538/97, E-2539/97, E-2540/97 ja E-2541/97 (4. syyskuuta 1997) Komissio pahoittelee sitä, ettei arvoisa Euroopan parlamentin jäsen ole tyytyväinen seitsemään kirjalliseen kysymykseensä saamiinsa vastauksiin. Komissio pahoittelee myös sitä, että samat kysymykset yksinkertaisesti esitetään uudelleen. Komissio on oman näkemyksensä mukaan vastannut kysymyksiin tunnollisesti ja asiallisesti. Jotkut kysymyksistä on osoitettu parlamentille (¨Mikä oli parlamentin kanta näihin periaatteisiin ja määräyksiin?¨). Toiset taas on esitetty sillä tavoin, että kysyjä voi tuskin odottaakaan saavansa vastausta (¨Miksi komissio on päätöksen 94/730/EY yhteydessä rikkonut EY:n perustamissopimuksen 145 artiklaa?¨). Komissio pyrkii täyttämään EY:n perustamissopimuksen 140 artiklan mukaisen suullisiin ja kirjallisiin kysymyksiin vastaamista koskevan velvollisuutensa. Se vastaa sellaisten parlamentin jäsenten kysymyksiin, jotka kysyjän tavoin esittävät yli 100 kysymystä vuodessa (1996) tai jopa 46 kysymystä yhtenä päivänä (9.6.1997). Komissio voi kuitenkin itse päättää vastaustensa sisällöstä.
Virallinen lehti nro C 076 , 11/03/1998 s. 0105



KIRJALLINEN KYSYMYS E-2387/97 komissiolle esittäjä(t): Marjo Matikainen-Kallström (PPE) (10. heinäkuuta 1997) Aihe: Nikotiinin vaikutus Nikotiini on keskushermostoon vaikuttava aine, joka stimuloi ja rentouttaa. Nikotiini aiheuttaa pysyvän riippuvuuden, joka on samaa luokkaa kuin heroiinin ja kokaiinin aiheuttama riippuvuus. Käytännössä tupakointi on käytetyin keino saada nikotiinia. Samaan aikaan tiedetään, että EU:ssa kaikista syövistä noin 30 % selittyy tupakoinnilla. Tupakointi ei kuitenkaan ole enää monenkaan kansalaisen kohdalla oman tahdon vallassa, vaan se on elimistön nikotiinipitoisuuden säätelemä asia. Kysynkin komissiolta, kuinka merkittäväksi komissio arvioi nikotiiniriippuvuuden ja sen aiheuttajan - tupakoinnin. Mitä komissio aikoo tehdä nikotiiniriippuvuuden vähentämiseksi Euroopassa? Komission jäsenen Pádraig Flynnin komission puolesta antama vastaus (10. syyskuu 1997) Komissio viittaa nikotiiniriippuvuuden vähentämiseen tiedonannossaan, joka koskee yhteisön nykyistä ja ehdotettua toimintaa tupakankulutuksen vähentämiseksi ((KOM (96) 609 lopullinen. )). Tiedonannossa mainitaan useita sellaisia poliittisia vaihtoehtoja, jotka voidaan toteuttaa ainoastaan yhteisön toimielinten ja jäsenvaltioiden aktiivisella tuella. Erityisesti on suunniteltu, että nikotiinin tarvetta pidettäisiin riippuvuutena, jolloin sitä voitaisiin käsitellä asianmukaisten yhteisön kansanterveysalan ohjelmien puitteissa. On myös suunniteltu nikotiinin enimmäistason käyttöönottoa savukkeissa. Tällä hetkellä yhteisön säännökset velvoittavat ainoastaan merkitsemään nämä tasot pakkauksiin, mutta eivät määrää rajoista. Jäsenvaltioiden välisen yhteistyön parantamiseksi on esitetty vaihtoehtoa, jonka mukaan tupakoijat voisivat hankkia tupakoinnin lopettamiseen liittyviä lääkeaineita (nikotiinipurukumit, nikotiinilaastarit) erittäin alhaisilla kustannuksilla tai kustannuksitta. Hyvänä ajatuksena pidetään myös ilmaisnumeroa, josta kuluttajat saisivat apua ja tietoa tupakoinnin vaaroista. Nämä vaihtoehdot ovat osa laajempaa tupakoinnin vastaista strategiaa, joka on määritelty komission tiedonannossa.
Virallinen lehti nro C 076 , 11/03/1998 s. 0041



KIRJALLINEN KYSYMYS E-1543/97 neuvostolle esittäjä(t): Hiltrud Breyer (V) (5. toukokuuta 1997) Aihe: Bayer Leverkusen -yrityksen valmistaman ¨Tiguvonin¨ (Fenthionin) käytön aiheuttamat fosforihappoesterimyrkytykset Bayer Leverkusen -yrityksen valmistamaa kirpuntorjunta-ainetta Tiguvon (Fenthion) voidaan käyttää eri tavoin. Tiguvon 10:tä käytetään kaksikiloisten tai tätä painavampien kissojen kirppujen torjuntaan. Kirpuntorjunta-aine Tiguvon 20:tä suositellaan 3-10 kg:n painoisten koirien käsittelyyn, kun taas yli kymmenkiloiset koirat tulisi käsitellä Tiguvon 20 G:llä. Eläintenomistajat, jotka ovat käsitelleet kotieläimiään toistuvasti Tiguvon-kirpuntorjunta-aineella (Fenthionilla), ovat saaneet vaikeita fosforihappomyrkytyksiä. Koska komissio ei voinut vastata samaa asiaa koskevaan kysymykseeni E-1470/96 ((EYVL C 345, 15.11.1996, s. 76. )), pyydän neuvostoa vastaamaan mahdollisimman pian seuraaviin kysymyksiin: Mikä laitos tutkii reseptipakon alaiset ja vapaasti kaupan olevat aineet - loistorjunta-aineet - erityisesti niiden vaarattomuuden ihmisille ja eläimille sekä niiden ympäristövaikutukset? Onko neuvosto tietoinen siitä, että valmistajien, jotka haluavat edelleen myydä ennen vuotta 1978 rekisteröityjä tuotteitaan, täytyi toimittaa vuoden 1996 loppuun mennessä kaikkien vaadittavien tutkimusten tulokset? Onko nämä tulokset toimitettu? Onko tästä olemassa säädöksiä EU:n lainsäädännössä? Onko vuoden 1978 jälkeen sallitut tuotteet tutkittu riittävän tarkasti? Yhteinen vastaus kirjallisiin kysymyksiin E-1533/97,E-1535/97, E-1537/97, E-1539/97, E-1541/97, E-1543/97, E-1545/97 ja E-1547/97. (25. syyskuuta 1997) Neuvosto ei ole tähän menessä saanut komissiolta aloitetta, joka liittyisi suoraan arvoisan parlamentin jäsenen esille ottamiin eri ongelmiin. Neuvosto kiinittää kuitenkin arvoisan parlamentin jäsenen huomion siihen, että näiden tuotteiden asemaa ei ole toistaiseksi yhteisön tasolla yhdenmukaistettu, vaan jäsenvaltiot käsittelevät niitä harkintansa mukaan yleensä joko lääkkeinä tai biosideinä. Näin ollen neuvosto toteaa arvoisan parlamentin jäsenen esittämien kysymysten tiettyjen näkökohtien osalta, että - vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun direktiivin 67/548/ETY liitteen I osalta tehdyn yhdeksännentoista tekniikan kehitykseen mukautuksen yhteydessä ((EYVL L 258, 11.10.1993, s. 29. )) siihen on sisällytetty FENTHION numerolla 015-048-00-8 ((EYVL L 258A, 16.10.1993, s. 212. )) - neuvosto on vahvistanut yhteisen kannan direktiivin antamiseksi biosidituotteiden markkinoille saattamisesta ((Neuvoston 20. joulukuuta 1996 vahvistama yhteinen kanta, EYVL C 69, 5.3.1997, s. 13. )), jonka liite V sisältää muun muassa tuholaisten torjuntaan tarkoitetut tuotteet; tämän yhteisen kannan mukaisesti kyseisiä tuotteita ei voida pitää kaupan ennen kuin niiden tehoaineet on sisällytetty yhteisön positiiviluetteloon sen jälkeen kun on huolella arvioitu ne riskit, joita ne voivat aiheuttaa erityisesti ihmisten terveydelle.
Virallinen lehti nro C 076 , 11/03/1998 s. 0120



KIRJALLINEN KYSYMYS E-2526/97 komissiolle esittäjä(t): Panayotis Lambrias (PPE) (24. heinäkuuta 1997) Aihe: Lukutaidottomuus Marokossa Lukutaidottomuus on Marokossa huolestuttavan korkealla tasolla ja erityisen korkea se on maan naisväestön keskuudessa. Mitä toimia komissio aikoo toteuttaa lähitulevaisuudessa myötävaikuttaakseen tämän huolestuttavan ilmiön vähittäiseen lieventämiseen MEDA-sopimusten yhteydessä? Onko komissio korostanut Marokon hallitukselle tarvetta ryhtyä välittömiin ja rohkeisiin toimiin, joilla vakiinnutettaisiin pakollinen koulunkäynti ja lopetettaisiin naisten epäsuotuisa kohtelu, edellytyksinä unionin yhteistyölle Marokon kanssa ja unionin sille antamalle avulle? Komission jäsenen Manuel Marinin komission puolesta antama vastaus (11. syyskuuta 1997) Peruskoulutusta on Marokossa järjestetty erittäin vähän (tilannetta voidaan verrata tiettyihin kehitysmaihin). Väestöstä puolet on lukutaidottomia. Erityisesti naiset ja maaseutu kärsivät tästä tilanteesta ((90 prosenttia maaseudun naisista on lukutaidottomia (1994). Tyttöjen osuus maaseutukoulujen oppilaista oli 34 prosenttia vuonna 1994 (kaupunkikoulujen oppilaista 85 prosenttia oli poikia). )), mikä puolestaan vaikeuttaa huomattavasti yleisen koulutustason paranemista Marokossa. Koulunkäynti Marokossa on pakollista ja koulutukseen varattu osuus maan talousarviosta on tyydyttävä ((Keskimäärin noin 25 prosenttia viimeisten kymmenen vuoden aikana (lukuun ottamatta korkean asteen koulutusta), mikä on suurinpiirtein tuloiltaan Marokkoon verrattavien maiden keskitasoa. )). Kuitenkin peruskoulutukseen tarkoitettujen varojen puute, järjestelmän sisäinen tehottomuus (henkilöstöä on liikaa, se on huonosti johdettua ja koulutettua, infrastruktuurit ovat rappeutuneet, opetusmenetelmät ovat sopimattomia) ja se, että väestö on suuressa määrin hajaantunut maaseutualueille vaikeuttaa kaikkein heikoimmassa asemassa olevan väestönosan pääsyä koulutukseen. Koulumaksut ovat lisäksi korkeat ((Myös maaseudun infrastruktuureissa (veden saanti, tieverkosto, terveydenhuolto) on puutteita. )) kaikkein köyhimmille perheille (ja erityisesti maaseudulla asuvien tyttöjen vanhemmille), mikä vaikuttaa koulutuksen kysyntään. Ongelma on siis monitahoinen. Marokon korkean tason viranomaiset ovat tietoisia tilanteen vakavuudesta. Kuningas nimitti vuonna 1996 kansallisen komitean, jonka tehtävänä on tarkastella koko koulutusjärjestelmässä tarvittavia uudistuksia. Ensimmäiset konkreettiset tulokset saataneen lokakuussa 1997. Marokon kansalliseen maaohjelmaan sisältyy vuosien 1996-1998 osalta 50 miljoonan ecun suuruinen määrä käytettäväksi peruskoulutukseen ((Määrä vastaa 11 prosenttia Marokon kansallisen maaohjelman varoista vuosina 1996-1998. )). Parhaillaan tarkasteltavana oleva ensimmäinen vaihe käsittää maaseutukoulujen rakentamista ja kunnostusta koskevan ohjelman rahoittamisen. Toisessa vaiheessa komissio voi läheisessä yhteistyössä Maailmanpankin kanssa tukea hankalaa mutta välttämätöntä uudistusohjelmaa.
Virallinen lehti nro C 076 , 11/03/1998 s. 0067



KIRJALLINEN KYSYMYS E-2023/97 komissiolle esittäjä(t): Joan Vallvé (ELDR) ja Carles-Alfred Gasòliba i Böhm (ELDR) (11. kesäkuuta 1997) Aihe: Ranskalaisten maanviljelijöiden uudet espanjalaisiin kuorma-autoihin kohdistuneet hyökkäykset Useissa Etelä-Ranskan asutuskeskuksissa ranskalaiset maanviljelijät ovat toukokuun puolivälistä 1997 lähtien toistuvasti tehneet hyökkäyksiä espanjalaisia hedelmiä ja vihanneksia kuljettavia kuorma-autoja ja kasvistuotteita myyviin liikkeisiin. Mitä toimenpiteitä komissio on toteuttanut ja mitä toimenpiteitä se aikoo toteuttaa, jotta nämä Euroopan unionin perusperiaatetta, oikeutta vapaaseen liikkuvuuteen, vahingoittavat vakavat hyökkäykset eivät toistuisi? Sisältyykö näihin toimenpiteisiin Ranskan maataloudelle annettujen yhteisön tukien keskeyttäminen? Komission jäsenen Franz Fischlerin komission puolesta antama vastaus (8. heinäkuuta 1997) Komissio pyytää arvoisaa parlamentin jäsentä tutustumaan parlamentin jäsenen Garcia-Margallo y Marfilin esittämään kysymykseen P-1992/97 annettuun vastaukseen ((EYVL C 45,12.2.1998. )) niiden toimenpiteiden osalta, joita komissio on toteuttanut tiettyjen ranskalaisten maanviljelijäryhmien hyökättyä muista jäsenvaltioista ja erityisesti Espanjasta tulevia hedelmä- ja vihanneskuljetuksia vastaan. Arvoisan parlamentin jäsenen tekemän ehdotuksen osalta, joka koskee yhteisen maatalouspolitiikan mukaisesti Ranskan maatalousalalle maksettujen yhteisön tukien keskeyttämistä edellä mainituista tapahtumista johtuneiden tavaroiden vapaan liikkuvuuden vakavien esteiden vuoksi, komissio haluaa tarkentaa, että tällaiselle maksujen keskeyttämiselle ei ole oikeusperustaa yhteisön voimassa olevassa lainsäädännössä, sillä tavaroiden vapaan liikkuvuuden rikkomisen ja edellä mainittujen tukien välillä ei ole olemassa suoraa yhteyttä.
Virallinen lehti nro C 076 , 11/03/1998 s. 0078



KIRJALLINEN KYSYMYS E-2111/97 komissiolle esittäjä(t): Josep Pons Grau (PSE) (23. kesäkuuta 1997) Aihe: PHARE-, TACIS- JA MEDA-ohjelmien väliaikainen arviointi Euroopan parlamentti muistutti Strasbourgissa 13. maaliskuuta 1997 hyväksytyissä talousarviolinjauksissaan vuodeksi 1998 sen 26. lokakuuta 1995 antamassa päätöslauselmassa hyväksytystä päätöksestä tehdä kolmesta suurimmasta ohjelmasta PHAREsta, TACISista ja MEDAsta arviointi niiden toiminta-ajan puolivälissä eli 30. kesäkuuta 1997, jotta voitaisiin päättää niiden toimintavaroista vuoden 1997 jälkeen. ((EYVL C 308, 20.11.1995, s. 120. )) Euroopan parlamentti on arvostellut ohjelmia, joiden tulokset eivät tähän mennessä ole olleet tyydyttäviä, koska on jouduttu tekemään yhä enemmän sovitteluratkaisuja 3 miljardia ecua PHARE- ja TACIS-ohjelmiin tuovien sopimusten toivossa; sopimusten täytäntöönpano on viivästynyt hyvin paljon muiden luokan 4 tehokkaasti ja hyvin toimivien talousarviolinjauksien vahingoksi. Vuoden 1998 talousarviomenettely on myös alkanut komission hyväksyttyä vuoden 1998 alustavan talousarvioesityksen, jota neuvoston on määrä käsitellä ensimmäisen kerran heinäkuussa. Ottaen huomioon edellä esitetyn haluaisin tietää seuraavaa: Missä vaiheessa on mainittujen kolmen ohjelman väliaikainen arviointi? Esitetäänkö arvio sellaisena kuin sitä kaavailtiin 30:nneksi kesäkuuta 1997 niin että parlamentti voi päättää näille kolmelle ohjelmalle tulevaisuudessa myönnettävistä varoista? Jos esitetään, voisinko saada kehitys- ja yhteistyövaliokunnan vuoden 1998 talousarvioiden esittelijänä kopion edellä mainitusta arvioinnista? Komission jäsenen Hans Van den Broekin komission puolesta antama vastaus (17. heinäkuuta 1997) Euroopan parlamentti pyysi 26. lokakuuta 1995 antamassaan päätöslauselmassa A4-0235/95 komissiota laatimaan 30. kesäkuuta 1997 mennessä Tacis-, Phare- ja MEDA-ohjelmia koskevan välivaiheen arvioinnin. Tätä määräaikaa on pystytty noudattamaan kaikkien kolmen kertomuksen osalta. Näiden arviointien tulosten toivotaan johtavan kyseisten ohjelmien saavutusten parempaan ymmärtämiseen. Nämä Euroopan parlamentille toimitetut arvioinnit ovat ensimmäinen vaihe komission ja parlamentin välisessä arviointeihin liittyvässä vuoropuhelussa. Lisää arviointeja on valmisteilla, ja ne toimitetaan parlamentille aikanaan.
Virallinen lehti nro C 076 , 11/03/1998 s. 0062



KIRJALLINEN KYSYMYS E-1869/97 komissiolle esittäjä(t): Gerardo Fernández-Albor (PPE) (30. toukokuuta 1997) Aihe: Yhteisön tuki Galician kalastusalalle EU:n maatalousministerien neuvosto hyväksyi äskettäin kolmen miljoonan ecun (viisisataa miljoonaa pesetaa) tuen espanjalaisten pääjalkaisten (mustekalat) kalastukseen Kanarian saarilla ajanjaksolle 1996 - 1997. Tämän toimenpiteen päätarkoituksena on saada takaisin kilpailukyky näiden tuotteiden kansainvälisillä markkinoilla. Kyseisellä alalla on myös tärkeä merkitys espanjalaisen Galician alueen taloudelle. Voiko komissio kertoa, mitä samantyyppisiä toimenpiteitä kuin Kanarialla sovelletaan tai on sovellettu Galiciaan, jotta sen kilpailukyky saataisiin palautettua? Mitä kriteereitä voidaan käyttää vastaavien hakemuksien pohjana, jotta Galician kalastusalalle saataisiin erityistukea ja asianmukaista apua, joiden tavoitteena on galicialaisten kalatuotteiden kansainvälisen kilpailukyvyn vauhdittaminen? Komission jäsenen Emma Boninon komission puolesta antama vastaus (30. heinäkuuta 1997) Neuvoston asetus (EY) - 712/97 Kanariansaarille sijoittautuneita pääjalkaisten tuottajia koskevan erityistoimenpiteen käyttöön ottamisesta ((EYVL L 106, 24.4.1997. )) vastaa vuonna 1993 annetun asetuksen (ETY) N.o 1658/93 ((EYVL L 158, 30.6.1993. )) perusteella toteutettujen toimien jatkamista kahdeksi vuodeksi (1996*1997). Viimeksi mainittu asetus annettiin, jotta otettaisiin huomioon äärialueille sijoittuneiden taloudellisten sektoreiden erityiset tuotanto-olosuhteet Poseican-ohjelmaa koskevan neuvoston päätöksen 91/314/EY ((EYVL L 171, 29.6.1991. )) mukaisesti. Päätöksessä kaavailtiin yhteisön pyrkimyksiä parantaa Kanariansaarilta peräisin olevien pääjalkaisten viennin asemaa, koska tämä ala oli kärsinyt kilpailukyvyn menetyksestä pääasiallisimman kauppakumppaninsa Japanin markkinoilla seurauksena saarten liittymisestä yhteisöön. Kyse on siis aivan erityisestä tuesta, joka on hyväksytty yhteisön äärialueisiin sovellettavien säännösten yhteydessä, mikä sulkee pois kaikki sovellukset ja laajennukset muihin seutuihin ja muihin olosuhteisiin nykyisten säännösten mukaisesti.
Virallinen lehti nro C 060 , 25/02/1998 s. 0072



KIRJALLINEN KYSYMYS E-1968/97 esittäjä(t): Edith Müller (V) - komissiolle (9. kesäkuuta 1997) Aihe: EU:n ja YK:n yhteistyö Euroopan unioni ja sen jäsenvaltiot käyttävät vuosittain paljon rahaa yhteistyöhön YK:n kanssa. Kansalaisten etujen mukaista on tietää, mitä me saamme kyseisellä rahalla. Siksi kysyn: 1. Minkä YK:n toimielimen kanssa kukin komission pääosasto on yhteistyössä? 2. Minkä verran EU:n budjetista maksetaan kullekin YK:n toimielimelle? Komission jäsenen Manuel Marínin komission puolesta antama vastaus (22. heinäkuuta 1997) 1. Pääosastot IA ja 1B: vastaavat yleisestä toiminnan yhteensovittamisesta kaikkien Yhdistyneiden kansakuntien (YK) elinten ja toimijoiden kanssa erityisesti osastojensa maantieteellisten vastuualueiden mukaan. Pääosasto II: YK:n kauppa- ja kehityskonferenssi (UNCTAD), Elintarvike- ja maatalousjärjestö (FAO), YK:n ympäristö- ja kehityskonferenssi (UNCED). Pääosasto III: Maailman terveysjärjestö (WHO); Kansainvälinen atomienergiajärjestö (IAEA), YK:n teollistamisjärjestö (UNIDO), UNCTAD, UNCED, Euroopan talouskomissio (ECE). Pääosasto V: yleinen yhteensovittaminen kaikkien YK:n elinten kanssa olennaisissa kysymyksissä (Kansainvälinen työjärjestö (ILO), WHO, FAO). Pääosasto VI: FAO, Maailman elintarvikeohjelma (WFP), WHO, ECE, UNCED, Kansainvälinen uusien kasvilajien suojelun liitto. Pääosasto VII: Kansainvälinen merenkulkujärjestö (IMO), Kansainvälinen siviili-ilmailujärjestö (ICAO), ILO, ECE, UNCTAD. Pääosasto VIII: FAO, Kansainvälinen maatalouden kehittämisrahasto (IFAD), UNCTAD, YK:n kansainvälinen huumeidenvalvontaohjelma (UNIDCP), YK:n ympäristöohjelma (UNEP), YK:n kasvatus-, tiede- ja kulttuurijärjestö (UNESCO), YK:n väestörahasto (UNFPA), YK:n pakolaisasiain päävaltuutetun toimisto (UNCHR), YK:n lastenavun rahasto (UNICEF), UNIDO, YK:n Palestiinan pakolaisten avustus- ja työelin (UNRWA). Pääosasto X: UNESCO, UNHCR. Pääosasto XI: Ympäristöasioita käsittelevät YK:n elimet (Maailman matkailujärjestö (WTO), YK:n kestävän kehityksen toimikunta (CSD), UNEP, ECE). Pääosasto XII: IAEA, WHO, FAO, UNESCO, ECE, UNCED. Pääosasto XIII: Kansainvälinen teleliitto (ITU), Maailman postiliitto (UPU), WHO, WTO, UNESCO. Pääosasto XIV: FAO, WHO. Pääosasto XV: Maailman henkisen omaisuuden järjestö (WIPO), YK:n kansainvälisen kauppaoikeuden toimikunta (UNCITRAL), UNCTAD. Pääosasto XVII: IAEA, Ilmastonmuutosta käsittelevä hallitusten välinen paneeli (IPCC). Pääosasto XIX: Kaikki YK:n elimet rahoitusta koskevissa kysymyksissä. Pääosasto XXI: IMO, WHO, UNCTAD, UNIDCP, UNCED. Pääosasto XXII: UNESCO, ILO. Pääosasto XXIII: UNIDO. Euroopan yhteisön humanitaarisen avun toimisto ECHO: UNHCR, UNICEF, YK:n kehitysohjelma (UNDP), UNRWA, YK:n humanitaaristen asiain osasto, YK:n hätäavun toimisto (UNDRO), Panamerikkalainen terveysjärjestö, WFP, FAO, WHO. 2. Euroopan yhteisö ei maksa säännöllistä avustusta YK:n elimille. Yhteisö on kuitenkin osarahoittajana YK:n hallinnoimissa hankkeissa. Toisaalta yhteisön jäsenvaltioiden osuus YK:n vuoden 1997 varsinaisesta talousarviosta on 35,41 prosenttia ja rauhanturvatoimien talousarviosta 37,93 prosenttia.
Virallinen lehti nro C 060 , 25/02/1998 s. 0025



KIRJALLINEN KYSYMYS E-1529/97 esittäjä(t): Hiltrud Breyer (V) - komissiolle (5. toukokuuta 1997) Aihe: Saarlandille tammikuun ja joulukuun välisenä aikana vuonna 1996 myönnetyn EU:n tuen suuruutta koskevat tiedot Mitä toimenpiteitä varten yhteisön varoja virtasi Saarlandiin vuonna 1996, ja kuinka paljon varoja ohjattiin alueelle 1. Euroopan sosiaalirahastosta 2. tutkimuksen neljännen puiteohjelman varoista 3. Euroopan aluekehitysrahastosta 4. yhteisön ympäristö- ja energiaohjelmavaroista 5. Euroopan maatalouden ohjaus- ja tukirahaston ohjaus- ja tukiosastosta 6. yhteisön muiden ohjelmien varoista? Komission jäsenen Jacques Santerin komission puolesta antama yhteinen täydentävä vastaus kirjallisiin kysymyksiin E-1528/97 ja E-1529/97 (25. syyskuuta 1997) Taulukoita sisältävän vastauksen pituuden vuoksi komissio lähettää vastauksen suoraan arvoisille jäsenille ja parlamentin pääsihteeristölle.